**Sharon Cohen** (en hebreo:  *שרון כהן*), nada en Tel Aviv o 2 de febreiro de 1972 é unha cantante e compositora israelí, máis coñecida como **Dana International** (en hebreo:  *דנה אינטרנשיונל*). Gañou o Festival de Eurovisión en 1998 representando a Israel co éxito "Diva", sendo a primeciira cantante e compositora transexual israelí que se presentou ao festival, causando un grande impacto no país e no propio certame. Volveu a Eurovisión en dúas ocasións como autora e como intérprete.

Traxectoria
-----------

### Primeiros anos

Sharon Cohen naceu en Tel Aviv, e recibiu o seu nome, Sharon, por unha tía que falecera nun ataque terrorista. Desde nena recibiu clases de música e na súa adolescencia actuaba en centros nocturnos nas discotecas máis importantes de Israel cando Offer Nissim, disc-jockey e produtor de música house e principal expoñente das festas circuit que se celebraban en América, Asia e Europa, a descubriu artisticamente.

En 1993, publicou o seu primeiro sinxelo, "Saida Sultana", unha versión da canción "My name's not Susan", de Whitney Houston. Tamén publicou o seu primeiro disco, que incluía unha canción da que tomou o seu nome artístico, "Danna International", e conseguiu un grande éxito tamén en países como Xordania e Exipto. Paralelamente, Dana International (nome inspirado por un amigo da infancia, Daniel, que finou nun accidente), someteuse a unha operación de reasignación de sexo en Londres.

En 1995, saíu á venda o seu segundo disco, titulado *Umpatampa*, polo que gañou o premio á mellor artista feminina en Israel en 1996. En 1995 tamén entrou na preselección israelí para o Festival de Eurovisión interpretando "Layla Tov Eropa". O seu terceiro disco, *Maganona* foi censurado en Exipto e Xordania porque temían que "pervertese" a mocidade deses países. Aínda así, vendéronse moitas copias piratas. Dese disco extraeuse o sinxelo "Cinque Milla".

### Eurovisión 98

Dana no Songfestivalfeest de Amsterdam en 2019
En 1998 e ante unha enorme expectación representou o seu país no Festival de Eurovisión 1998, celebrado en Birmingham, coa canción "Diva", que coincidiu ademais co 50 aniversario da proclamación do estado de Israel. A ultraortodoxia israelí chegou a cualificar a Dana como "o demo" e recibiu ameazas de morte, unha polémica que provocou que a televisión israelí non enviase comentarista ao festival.

A canción impúxose con 172 puntos na noite do festival (no primeiro ano que se empregou de xeito masivo o voto telefónico) e ao volver a actuar decidiu vestir unha chaqueta de plumas creada por Jean-Paul Gaultier que lle recomendaron non usar durante a actuación debido a que nalgúns planos tapaba a súa cara. A vitoria de Dana tivo un grande impacto musical e sobre todo nos medios, converténdoa na primeira artista israelí que foi entrevistada pola MTV e en actuar en *Top of the Pops*. A noite do seu triunfo centos de mozos saíron ás rúas de Tel Aviv, pois significaba o triunfo do sector máis liberal da sociedade israelí e unha vitoria para os dereitos da comunidade homosexual en Oriente.

### Tralo festival

Posteriormente, publicou un disco para toda Europa coas súas cancións máis coñecidas en Israel titulado *The Album* e outro con cancións novas chamado *Free*. En 2005 "Diva" foi elixida a décimo terceira mellor canción da historia de Eurovisión, polo que competiu no espectáculo *Congratulations*.

A partir de 2000, tamén colaborou con músicos como DJ Vic, Amir.M & Gal.M e Mike Cruz, e editou temas con certas reminiscencias da música electrónica.

Volveu a Eurovisión en 2008 como compositora da canción "The fire in your eyes" interpretada por Boaz Mauda que, tras superar a semifinal, quedou en novena posición. Xa en 2011 regresou como autora e intérprete coa canción "Ding Dong", mais nesta ocasión non superou a semifinal en Düsseldorf. Volveu vestir de Jean-Paul Gaultier.

En 2013 e tras un descanso de dous anos, Dana deu a coñecer os seus novos sinxelos, "Ma la'asot" e "Loca". Apareceu en varias ocasións en programas relacionados co Eurofestival, como o 60 Aniversario organizado por BBC en Londres en 2015 e na apertura da edición 64 en Tel Aviv.

Activismo
---------

Dana International fixo campaña a favor dos dereitos da poboación homosexual de Israel e é habitual a súa presenza nas celebracións do orgullo de diferentes cidades de Europa.

Discografía
-----------

* 1993 *Danna International (Offer Nissim Presents)*, IMP Dance
* 1994 *Umpatampa*, IMP Dance
* 1995 *E.P.Tampa (Offer Nissim Featuring)*, IMP Dance
* 1996 *Maganuna* (Crazy), Helicon/Big Foot
* 1998 *Diva – The Hits*, IMP Dance
* 1998 *Dana International The Album*, Helicon/Big Foot/PolyGram
* 1999 *Free*, (European edition), CNR Music
* 2000 *Free*, (Israeli & Japanese edition), NMC/NXCA
* 2001 *Yoter Ve Yoter* (More and More), NMC
* 2002 *HaHalom HaEfshari* (The Possible Dream), IMP Dance
* 2003 *The CDs collection*, IMP Dance
* 2007 *Hakol Ze Letova* (It's All for The Best), Hed Arzi Ltd.

Notas
-----

1. ↑  ""Casi la mitad de la gente en Eurovisión eran fanáticos, afirma Dana International". *El País* (en castelán). 12 de xuño de 1998. ISSN 1134-6582. Consultado o 26 de decembro de 2018.
2. ↑  "💙 ¿Quién es Dana Internacional, invitada especial a Eurovisión 2019?". *www.20minutos.es - Últimas Noticias* (en castelán). 2019-05-18. Consultado o 2021-07-03.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Dana International Modificar a ligazón no Wikidata*** |

### Ligazóns externas

* Dana International Official Website
* Dana International Forum
* Unofficial Dana International fansite
* Dana International – A Star Online; Website & Forum Arquivado 24 de outubro de 2005 en Wayback Machine.
* Dana Photo Gallery

* Portal:Israel
* Portal:Música
* Portal:Eurovisión
* Portal:Diversidade sexual

|  |  |
| --- | --- |
| Control de autoridades | 
* Wd: Q201204
* WorldCat
* VIAF: 348149106302268492576
* AllMusic: mn0000499856
* BNF: 140251625
* Discogs: 104484
* Europeana: ID
* Genius: Dana-international
* GND: 135107539
* IMDb: nm0969363
* ISNI: 0000000059587804
* LCCN: nr2001007458
* MusicBrainz: ID

 |